宗脉頌
作者：文偃
朝代：唐

paragraphs: 如來一大事，出現於世間。
五千方便教，流傳幾百年。
四十九年說，未曾忤出言。
如來滅度後，付囑迦葉邊。
西天二十八，祖佛印相傳。
達摩觀東土，五葉氣相連。
九年來面壁，唯有喫茶言。
二祖爲上首，達摩廻西天。
六祖曹溪住，衣鉢後不傳。
派分三五六，各各達真源。
七八心忙亂，空花墜目前。
苦哉●眼士，認得止啼錢。
外道多毀謗，弟子得生天。
昔在靈山上，今日獲安然。
六門俱休歇，無心處處閑。
如有玄中客，但除入我山。
一味醍醐藥，萬病悉皆安。
因緣契會者，無心便安禪。
（以上十三首均見《祖堂集》卷十一）。